**Στις** **17 Οκτωβρίου 2004** **διεξήχθησαν βουλευτικές εκλογές** **στη Λευκορωσία**, για την εκλογή των 110 μελών της Βουλής των Αντιπροσώπων. Στον 1ο γύρο εκλέχτηκαν οι 108 βουλευτές, και άλλοι δύο βουλευτές εκλέχτηκαν στον 2ο και 3ο γύρο, στις 27 Οκτωβρίου 2004 και 20 Μαρτίου 2005 αντίστοιχα. Η προσέλευση των εκλογέων ήταν 91,04% στον 1ο γύρο.

Για τις εκλογές, η αντιπροσωπεία του ΟΑΣΕ σχολίασε ότι παρόλο που όλοι οι υποψήφιοι προβλήθηκαν από τα μέσα ενημέρωσης, μόνο ο Πρόεδρος Αλεξάντερ Λουκασένκο μονοπώλησε το ενδιαφέρον. Οι διεθνείς παρατηρητές εξέφρασαν ανησυχίες σχετικά με την αντικειμενικότητα της Εκλογικής Επιτροπής και την διαφάνεια στις διαδικασίες ψηφοφορίας και καταμέτρησης. Επίσης, κατά την προεκλογική περίοδο η κυβέρνηση έκλεισε εννέα εφημερίδες.

Εκλογικό σύστημα
----------------

Τα 110 μέλη της Βουλής εκλέχτηκαν με άμεσες εκλογές, με απλό πλειοψηφικό εκλογικό σύστημα σε 110 μονοεδρικές εκλογικές περιφέρειες, για τετραετή θητεία. Η διοργάνωση έγινε σύμφωνα με το Σύνταγμα και τον εκλογικό νόμο του 1994. Για να θεωρηθούν έγκυρες οι εκλογές έπρεπε η προσέλευση των ψηφοφόρων να είναι τουλάχιστον 50%. Αν ένας υποψήφιος συγκέντρωνε πάνω από το 50% των ψήφων της περιφέρειάς του κηρυσσόταν εκλεγμένος. Αν κανένας υποψήφιος δεν ξεπερνούσε το 50%, τότε γινόταν 2ος γύρος εκλογών, στον οποίο συμμετείχαν οι δύο υποψήφιοι που συγκέντρωσαν τους περισσότερους ψήφους στον 1ο γύρο. Για να θεωρηθεί έγκυρος ο 2ος γύρος έπρεπε η προσέλευση των ψηφοφόρων να είναι τουλάχιστον 25%. Αν στον 2ο γύρο ο υποψήφιος ήταν μόνο ένας, τότε έπρεπε να συγκεντρώσει την υποστήριξη τουλάχιστον των μισών ψηφοφόρων για να κηρυχτεί εκλεγμένος.

Δικαίωμα ψήφου είχαν όλοι οι Λευκορώσοι πολίτες ηλικίας άνω των 18 ετών.

Συμμετοχές
----------

Δικαίωμα υποψηφιότητας είχαν όλοι οι Λευκορώσοι πολίτες ηλικίας άνω των 21 ετών που διαμένουν στη χώρα. Οι υποψηφιότητες υποβλήθηκαν μέσω πολιτικών κομμάτων, εργατικών συλλόγων ή ομάδες πολιτών που συγκέντρωσαν τουλάχιστον 1000 υπογραφές εκλογέων της περιφέρειάς τους. Επίσης, κάθε οργάνωση που απασχολεί προσωπικό τουλάχιστον 300 υπαλλήλων σε μία περιφέρεια είχε δικαίωμα να υποβάλλει μία υποψηφιότητα.

Αποτελέσματα
------------

Από τους 110 εκλεγμένους οι 78 ήταν άντρες και οι 32 (29%) ήταν γυναίκες. 

| Κόμμα | Γύρος | Συνολικέςέδρες | +/– |
| --- | --- | --- | --- |
| 1ος | 2ος | 3ος |
| Ψήφοι | % | Έδρες | Ψήφοι | Έδρες | Ψήφοι | Έδρες |
|  | Κομμουνιστικό Κόμμα της Λευκορωσίας | 334.383 | 5,49 | 8 |  | 0 |  | 0 | 8 | Αύξηση +2 |
|  | Κόμμα Λευκορωσικού Λαϊκού Μετώπου | 200.033 | 3,33 | 0 |  | 0 |  | 0 | 0 | *Νέο* |
|  | Λευκορωσικό Σοσιαλδημοκρατικό Κόμμα – Λαϊκή Συνέλευση | 173.129 | 2,83 | 0 |  | 0 |  | 0 | 0 | 0 |
|  | Λαϊκή Συμμαχία 5+
* Λευκορωσικό Εργατικό Κόμμα
* Λευκορωσικό Λαϊκό Μέτωπο
* Λευκορωσικό Σοσιαλδημοκρατική Συνέλευση
* Κόμμα Λευκορώσων Κομμουνιστών
* Ενωμένο Κόμμα των Πολιτών
 | 160.011 | 2,62 | 0 |  | 0 |  | 0 | 0 | 0 |
|  | Αγροτικό Κόμμα | 145.004 | 2,38 | 3 |  | 0 |  | 0 | 3 | Μείωση –2 |
|  | Φιλελεύθερο Δημοκρατικό Κόμμα | 122.605 | 2,01 | 1 |  | 0 |  | 0 | 1 | 0 |
|  | Λευκορωσικό Σοσιαλδημοκρατικό Κόμμα (Συνέλευση) | 59.892 | 0,98 | 0 |  | 0 |  | 0 | 0 | 0 |
|  | Ρεπουμπλικανικό Κόμμα | 28.179 | 0,46 | 0 |  | 0 |  | 0 | 0 | 0 |
|  | Σοσιαλδημοκρατικό Κόμμα της Λαϊκής Συμφωνίας | 22.441 | 0,37 | 0 |  | 0 |  | 0 | 0 | *Νέο* |
|  | Ανεξάρτητοι | 4.843.959 | 79,46 | 96 | 34.567 | 1 | 26.059 | 1 | 98 | Αύξηση +4 |
| Άκυρα/Λευκά ψηφοδέλτια | 201,462 | – | – |  | – |  | – | – | – |
| **Σύνολο έγκυρων ψήφων** | **6.297.600** |  | **108** | **34.567** | **1** |  | **1** | **110** | **0** |
|  | Εγγεγραμμένοι ψηφοφόροι/προσέλευση: | 6.986.163 |  |  |  |  |  |  |  |  |
| Πηγή: Nohlen, IPU, Центризбирком Αρχειοθετήθηκε 2020-02-05 στο Wayback Machine. |

Κατανομή εδρών ανά επάγγελμα| Επάγγελμα | Έδρες |
| --- | --- |
| Εκπαιδευτικοί | 30 |
| Οικονομολόγοι | 26 |
| Νομικοί | 13 |
| Ιατροί | 10 |
| Άλλοι | 31 |

Κατανομή εδρών ανά ηλικιακή ομάδα| Ηλικία | Έδρες |
| --- | --- |
| 21-30 ετών | 1 |
| 31-40 ετών | 3 |
| 41-50 ετών | 38 |
| 51-60 ετών | 60 |
| 61-70 ετών | 7 |

Παραπομπές
----------

1. ↑  Belarus: Elections held in 2004 Inter-Parliamentary Union
2. ↑  «IFES Election Guide | Elections: Belarus Parliamentary Oct 17 2004». *www.electionguide.org*. Ανακτήθηκε στις 26 Μαΐου 2020.
3. 1 2 3  «IPU PARLINE database: BELARUS (Palata Predstaviteley), Electoral system». *archive.ipu.org*. Ανακτήθηκε στις 27 Μαΐου 2020.